**Iškyla darželio kieme „Aš – tyrėjas, atradėjas, iškylos veiklų mėgėjas!“, 2020-06-19**

Vilkaviškio r. Kybartų lopšelio-darželio „Ąžuoliukas“ bendruomenė balandžio mėnesį parengė sveikatos apsaugos srities projektą „Sveikas kūnas – šviesios mintys, 2020“, kuris gavo Vilkaviškio rajono savivaldybės finansavimą. Tai tęstinis lopšelio-darželio projektas, skirtas ikimokyklinio ir priešmokyklinio amžiaus vaikams, pedagogams ir kitiems lopšelio-darželio darbuotojams, jį planuojama įgyvendinti birželio–lapkričio mėnesiais. Šio projekto tikslas – tobulinti sveikos gyvensenos ugdymo procesą, ugdyti lopšelio-darželio „Ąžuoliukas“ vaikų sveikatą stiprinančio fizinio aktyvumo įpročius, skatinti vaikų aktyvios veiklos formas.

2020 m. birželio 19 d. įstaigoje vyko projekto atidarymo renginys „Aš – tyrėjas, atradėjas, iškylos veiklų mėgėjas!“. Renginio metu buvo organizuojamos įvairios veiklos, kurių metu formavosi teigiamos įstaigos bendruomenės narių nuostatos į aktyvų ir atsakingą laisvalaikio leidimą gamtoje. Buvo skatinamas fizinis aktyvumas, vaikai mokėsi atsakingai mėgautis saulės spinduliais, pajuto iškylavimo bendruomenėje, bendravimo ir bendradarbiavimo džiaugsmą. Renginio organizatorės – ikimokyklinio ugdymo mokytoja Žaneta Burdulienė, priešmokyklinio ugdymo mokytojos Vilma Imbrasienė ir Aušra Stankevičienė.

Direktoriaus pavaduotoja ugdymui Violeta Murauskaitė